J. Počiatek, minister financií SR: (2006-12-06):
Spoločne budeme hľadať odpovede na otázku, čím je rozpočet iný a možno aj prečo nemôže byť iný. S plnou vážnosťou si vám dovoľujem povedať, že je to v prvom rade rozpočet pre ľudí, ale aj pre podnikateľské prostredie. Pri jeho tvorbe sme museli a najmä chceli robiť aj kompromisy, ale to patrilo aj bude patriť k tvorbe každého rozpočtu. Čím je tento návrh rozpočtu iný? Je solidárny. Nechceme opakovať chyby predchádzajúcich vlád, ktoré hovorili o uťahovaní opaskov. Bremeno reforiem znášali najchudobnejší v najchudobnejších regiónoch. V Ústave Slovenskej republiky sa píše o našej krajine ako o sociálne a ekologicky orientovanej trhovej ekonomike. Žiaľ, v predchádzajúcich obdobiach bola táto formulácia z ústavy len nenaplnenou víziou, ktorej teraz dávame konkrétny obsah. Štát spolu s regiónmi, obcami, firmami a rodinami nesie spoluzodpovednosť za životné podmienky občanov a my sa k tejto zodpovednosti hlásime. Vláda sa vo svojom programovom vyhlásení zaviazala plniť maastrichtské kritériá a zaviesť euro v roku 2009. Tento rozpočet to v plnej miere potvrdzuje. Najviac spochybňovanou bola ambícia tejto vlády udržať deficit pod 3 %. Aj napriek započítaniu nákladov penzijnej reformy do schodku rozpočtu verejnej správy v roku 2007 nebude jeho úroveň prekračovať trojpercentnú úroveň. Z vývoja ekonomiky a zo zámerov hospodárskej politiky vyplýva, že bude možné v roku 2007 splniť aj všetky ostatné maastrichtské kritériá. Vychádzame z makroekonomických predpokladov, ktoré potvrdzujú zdravý vývoj slovenskej ekonomiky. Vláda predpokladá v najbližších troch rokoch dynamický rast hospodárstva na úrovni v priemere 5,9 % ročne, infláciu v intervale 2 až 3,1 % a pokles priemernej evidovanej miery nezamestnanosti pod 10 %. Dynamický rast slovenského hospodárstva sa bude prejavovať aj na zlepšovaní životnej úrovne obyvateľov. Rast reálnych miezd sa v nasledujúcich rokoch bude pohybovať na úrovni okolo 4 %, v najbližšom období by sa mali zvýšiť dôchodky zhruba o 3 %, spotreba domácností o 4 až 5 %. Realizáciou navrhovaného rozpočtu sa verejné financie výrazne priblížia úrovni, ktorá bude dlhodobo udržateľná. Podiel hrubého verejného dlhu na HDP, ktorý na konci roku 2002 dosahoval 43,3 % HDP, klesne do konca roku 2007 na úroveň 32 %. Je možné konštatovať, že vzhľadom na rýchly rast ekonomiky a naopak, klesajúci schodok verejné financie začínajú znižovať finančné bremeno budúcich generácií, a to aj napriek tomu, že súčasná vláda prijala jasný záväzok neprivatizovať strategické podniky. Teda aj eventuálne výrazné znižovanie verejného dlhu použitím zdrojov z privatizácie nepripadá do úvahy. Jedinou možnosťou sú len reštrikcie na strane vládnych výdavkov, a tým udržiavanie deficitu na primeranej úrovni. Čiže na rozdiel od predchádzajúcej vlády nebudeme šetriť na ľuďoch, ale na výdavkoch štátu. Rozpočet je orientovaný na ľudí. To znamená, že je to rozpočet, ktorý v plnom rozsahu rešpektuje programové vyhlásenie vlády, a je to aj rozpočet, ktorým si vláda Slovenskej republiky zabezpečuje dôveru finančných trhov a zachováva stabilitu slovenskej koruny. Podarilo sa nám to napriek tomu, že zavádzame bonifikáciu hypotekárnych úverov pre mladých, výrazne zvyšujeme podporu pri narodení prvého dieťaťa, zvýšime platy učiteľom, ktoré sa konečne priblížia k priemeru v hospodárstve, a neznížime pritom ich počet. Výrazne zvyšujeme zdroje v zdravotníctve. Navyše sme znížili daň z pridanej hodnoty na lieky a zdravotnícke pomôcky a zrušili väčšinu zdravotníckych poplatkov. Investičné stimuly zvyšujeme o 2,3 mld. korún. Invalidným dôchodcom doplatíme invalidné dôchodky, ktoré im predchádzajúca vláda necitlivo a protizákonne vzala. Podpora formou priamych platieb bude na úrovni 70 % v poľnohospodárstve. Zároveň naprávame aj chyby, ktoré súvisia s nepripravenosťou Slovenskej republiky vstúpiť do schengenského priestoru. Obmedzení sme boli aj tým, že sme museli zreálniť príjmy z Kohézneho fondu pre rozvoj dopravy v roku 2007 v objeme 3,4 mld. korún. Zároveň sme museli riešiť dlhodobo neriešené dlhy pri financovaní protipovodňových opatrení a odstraňovaní následkov povodňových škôd z predchádzajúcich rokov v objeme 1,2 mld. korún. Bolo toho síce viac, ale dôležitejšie je sa pozerať už do budúcnosti. Prognózy ministerstva financií sú realistické, čo potvrdzujú aj názory medzinárodných, domácich, verejných a súkromných inštitúcií. Rýchly hospodársky rast je vyvážený, má zdravé ekonomické základy a je udržateľný. Hovorím to s plnou zodpovednosťou a aj preto, že pri príprave predloženého návrhu rozpočtu sme významne využívali programové rozpočtovanie, ktoré bude aj v nasledujúcich rokoch hlavným nástrojom na zefektívňovanie verejných výdavkov a tiež zvyšovanie transparentnosti ich vynakladania. Na záver by som chcel spomenúť len tie najzákladnejšie parametre tohto návrhu. V rámci rozpočtu verejnej správy dosiahnu v metodike ESA 95 v roku 2007 príjmy úroveň 601,7 mld. korún, výdavky 654,3 mld. korún a súhrnný schodok všetkých subjektov rozpočtu verejnej správy 52,6 mld. Sk. Celkový hotovostný schodok štátneho rozpočtu sa v roku 2007 pri príjmoch 308,1 mld. Sk a výdavkoch na úrovni 340,9 mld. Sk rozpočtuje vo výške 38,8 mld. Sk. Vážené pani poslankyne, vážení páni poslanci, vieme, aké pripomienky ste uplatňovali vo výboroch, a sme pripravení aj na rokovania o prípadných pozmeňujúcich návrhoch, ktoré zaznejú v rozprave. A verím, že sa ešte pred záverečným hlasovaním zhodneme na tom, že vyvážená súhra je najlepšou cestou, ako zabezpečiť vyššiu kvalitu života na Slovensku, dobré podmienky pre zamestnancov, ale aj zamestnávateľov. Som presvedčený, že schválený rozpočet bude dobrou správou pre všetkých ľudí tejto krajiny. Ďakujem za pozornosť. (Potlesk.)